UTILIZAREA PROBELOR OBŢINUTE ILEGAL SAU PRIN TORTURĂ ÎN PROCESUL PENAL ŞI INCRIMINAREA UTILIZĂRII TORTURII ÎN INVESTIGAŢII ÎN ŢĂRILE UNIUNII EUROPENE ŞI STATELE UNITE ALE AMERICII


cadrul internaţional de reglementare
Tortura prezintă un pericol major pentru înfăptuirea obiectivă şi imparţială a justiţiei, exercitarea administrării publice, afectând cele mai elementare principii ale umanităţii, drepturile şi libertăţile fundamentale ale omului şi, de aceea, au fost luate măsuri de îndepărtare a ei de către toate organismele democratice internaţionale.

Instrumente juridice internaţionale care interzic tortura şi pedepsele sau tratamentele inumane ori degradante

· Declaraţia Universală a Drepturilor Omului din 1948 

 Art. 5. „Nimeni nu va fi supus la tortură, nici la pedepse sau tratamente crude, inumane sau degradante".

·  Pactul Internaţional cu privire la drepturile civile şi politice din 1966

Art. 7. „Nimeni nu va fi supus torturii şi nici unor pedepse sau tratamente crude, inumane sau degradante. În special, este interzis ca o persoană să fie supusă, fără consimţământul său, unei experienţe medicale sau ştiinţifice".

·  Convenţia Europeană a Drepturilor Omului şi Libertăţilor Fundamentale din 1950 
Art. 3. „Nimeni nu poate fi supus torturii şi nici la pedepse sau tratamente inumane sau degradante".

·  Reguli minime pentru tratamentul detinuţilor adoptate de ECOSOC  în 1977

„31. Pedepsele corporale, izolarea în carcere lipsite de lumină, precum şi orice sancţiune crudă, inumană sau degradantă trebuie să fie complet interzise ca sancţiuni disciplinare.

32.1 Pedepsele cu izolarea sau cu reducerea hranei nu pot fi niciodată aplicate înainte ca medicul să fi examinat deţinutul şi să fi certificat în scris că acesta este capabil să le suporte.

2. La fel se va proceda pentru toate celelalte pedepse care ar risca să altereze sănătatea fizică sau mentală  a deţinuţilor. În orice caz, astfel de măsuri nu vor trebui să fie niciodată contrare principiilor enunţate la regula 31 şi nici să se îndepărteze de ele.

3. Medicul va trebui să viziteze în fiecare zi deţinuţii supuşi la astfel de sancţiuni disciplinare şi trebuie să raporteze directorului dacă apreciază că trebuie să se termine sau să se modifice sancţiunea pentru motive de sănătate fizică sau mentală.

33. Instrumentele de constrângere, cum sunt cătuşele, lanţurile, ferecarea, cămăşile de forţă nu trebuie să fie niciodată aplicate ca sancţiuni. Lanţurile şi ferecarea nu mai trebuie să fie  utilizate deloc ca mijloace de constrângere. Celelalte instrumente de constrangere nu pot fi folosite decât în cazurile urmatoare:

a) ca măsură de precauţie împotriva unei evadări în timpul unei transferări, cu condiţia de a fi scoase când deţinutul compare în faţa unei autorităţi judiciare sau administrative;

b) pentru motive medicale, la indicaţia medicului;

c) la ordinul directorului, dacă celelalte mijloace de a stăpâni un deţinut au eşuat, pentru a-l impiedica să-şi aducă sie însuşi sau altuia prejudicii ori să cauzeze stricăciuni; în acest caz, directorul trebuie să consulte de urgenţă medicul şi să raporteze eşalonului ierarhic superior.

34. Modelul şi modul de folosire a instrumentelor de constrângere trebuie să fie determinate de administraţia  penitenciară centrală. Aplicarea lor nu trebuie să fie prelungită peste timpul strict necesar".

·  Declaraţia ONU din 1975 asupra protecţiei tuturor persoanelor împotriva torturii si a altor pedepse sau tratamente crude, inumane sau degradante.

Art. 1.1. „În înţelesul prezentei Declaraţii, termenul «tortură» corespunde oricărui act prin care o durere sau suferinţă acută, fizică sau mentală este aplicată în mod deliberat unei persoane prin agenţi ai autorităţii publice sau la instigarea lor, mai ales cu scopul de a obţine de la ea sau de la un terţ informaţii sau mărturisiri, de a o pedepsi pentru un act pe care l-a comis sau de care este bănuită că l-ar fi comis, sau de a o intimida ori de a intimida alte persoane. Acest termen nu se extinde la durerea sau la alte suferinţe care rezultă exclusiv din sancţiuni legitime, inerente acestor sancţiuni sau  ocazionate de ele, într-o măsură compatibilă cu ansamblul regulilor minime pentru tratamentul deţinuţilor.

2. Tortura constituie o formă agravată şi deliberată a pedepselor sau tratamentelor crude, inumane sau degradante.

Art. 2. Orice act de tortură sau orice altă pedepsă ori tratament crud, inuman şi degradant este un ultraj adus demnităţii umane şi trebuie să fie considerat drept o renegare a Cartei Naţiunilor Unite şi ca o violare a drepturilor omului şi libertăţilor fundamentale proclamate în Declaraţia Universală a Drepturilor Omului.

Art. 3. Nici un stat nu poate autoriza sau tolera tortura sau alte pedepse ori tratamente crude, inumane sau degradante. (…)

Art. 11. Dacă se stabileşte că un act de tortură sau alte pedepse ori tratamente crude, inumane sau degradante au fost comise de un agent al autorităţii publice sau la instigarea sa, victima are dreptul la reparare şi daune interese, conform legislaţiei naţionale.

Art. 12. Dacă s-a stabilit că o declaraţie a fost făcută ca urmare a torturilor sau altor pedepse ori tratamente crude, inumane sau degradante, această declaraţie nu poate fi invocată ca probă în cursul urmăririi judiciare, oricare ar fi aceasta, nici împotriva unei alte persoane".

·  Convenţia ONU din 1984 împotriva torturii şi a altor pedepse sau tratamente crude, inumane sau degradante.

Art. 1.1. „În scopul prezentei Convenţii, termenul «tortură» desemnează orice act prin care se provoacă unei persoane, cu intenţie, durere sau suferinţe puternice, de natură fizică sau psihică, în special cu scopul de a obţine, de la această persoană sau de la o persoană terţă, informaţii sau mărturisiri, de a o pedepsi pentru un act pe care aceasta sau o persoană terţă l-a comis sau este bănuită că l-a comis,               de a o intimida sau de a face presiuni asupra unei terţe persoane sau pentru orice alt motiv bazat pe o formă de discriminare, oricare ar fi ea, atunci când o asemenea durere sau suferinţă sunt provocate de câte un agent al autorităţii publice sau oricare altă persoană care acţionează cu titlu oficial sau la instigarea ori cu consimţământul expres sau tacit al unor asemenea persoane.

2. Acest articol nu afectează instrumentele internaţionale sau legile naţionale care conţin sau ar putea conţine prevederi cu caracter mai larg.

Art. 2.1. Fiecare stat va lua măsuri legislative, administrative, judiciare şi alte măsuri eficiente pentru a împiedica comiterea unor acte de tortură pe teritoriul de sub jurisdicţia sa.

2. Nici o împrejurare excepţională, oricare ar fi ea, fie că e vorba de starea de război sau ameninţarea cu războiul, de instabilitate politică internă sau de orice altă stare de excepţie, nu poate fi invocată pentru a justifica tortura...

Art. 4.1. Fiecare stat-parte va veghea ca toate actele de tortură să constituie infracţiuni din punctul de vedere al dreptului penal. Se va proceda la fel în privinţa tentaţiei de a practica tortura sau orice act săvârşit de oricare persoană şi care ar constitui complicitatea sau participarea la tortură.

2. Fiecare stat va sancţiona aceste infracţiuni cu pedepse corespunzătoare, ţinând seama de  gravitatea lor (...)
Art. 10.1. Fiecare stat va lua măsuri pentru a introduce cunosţinte şi informaţii despre interdicţia torturii în programele de formare a personalului civil sau militar însărcinat cu aplicarea legilor, a personalului medical, a agenţilor autorităţii publice şi a altor persoane care pot fi implicate în paza, interogarea sau tratamentul oricărui individ supus oricărei forme de arest, deţinere sau închisoare.

2. Fiecare stat-parte va include această interdicţie pentru regulile emise în ceea ce priveşte obligaţiile şi atribuţiile acestor persoane.

Art. 11. Fiecare stat-parte va exercita o supraveghere sistematică asupra regulilor, instrucţiunilor, metodelor şi practicilor privind interogatoriul şi asupra prevederilor privind paza şi tratamentul persoanelor supuse oricărei forme de arest, deţinere sau înschisoare pe teritoriul aflat sub jurisdicţia sa, în vederea prevenirii oricărui caz de tortură.

Art. 12. Fiecare stat-parte va lua măsuri pentru ca autorităţile sale competente să procedeze imediat la o anchetă imparţială, ori de câte ori există motive temeinice de a crede că pe teritoriul aflat sub juristicţia sa a fost comis un act de tortură.

Art. 13. Fiecare stat-parte va lua măsuri pentru ca orice persoană care pretinde că a fost supusă torturii pe teritoriul aflat sub jurisdicţia sa să aibă dreptul de a prezenta o plângere în faţa autorităţilor competente ale statului respectiv, care vor proceda imediat, în mod imparţial, la examinarea cazului. Se vor lua măsuri pentru a se asigura protecţia reclamantului şi a martorilor împotriva oricărei maltratări sau intimidări, datorită plângerii depuse sau dovezii furnizate".

·  Codul de conduită adoptat de ONU în 1979 pentru responsabilii cu aplicarea legilor.

Art. 5. „Nici un responsabil cu aplicarea legilor nu poate aplica, incita sau tolera un act de tortură sau orice altă pedeapsă ori tratament crud, inuman sau degradant şi nici nu poate invoca ordinul superiorilor sau existenţa unor împrejurări excepţionale cum sunt starea de război sau ameninţarea unui război, ameninţarea contra securităţii naţionale, instabilitatea politică internă sau orice altă stare excepţională pentru a justifica tortura sau alte pedepse ori tratamente crude, inumane sau degradante“.

· Principii de etică medicală adoptate de ONU în 1982 referitoare la rolul personalului sanitar, îndeosebi medici, în protectia arestaţilor şi a deţinuţilor împotriva torturii şi a altor pedepse sau tratamente crude, inumane sau degradante.

2. „Constituie o violare flagrantă a eticii medicale şi un delict în baza instrumentelor internaţionale în vigoare faptul prin care membrii personalului de îngrijire medicală, îndeosebi medicii, se dedau activ sau pasiv la acte prin care se fac coautori, complici sau instigatori la tortură sau alte tratamente crude, inumane sau degradante sau care constituie o tentativă de a le săvârşi“.

reglementări naţionale

Austria

Cadrul legal de reglementare:

Legea privind reforma procedurii penale, intrată în vigoare la 1 ianuarie 2008

Codul de procedură penală, cu modificările şi completările ulterioare
Incriminarea utilizării torturii

Austria şi-a revizuit recent legislaţia specifică pentru a asigura o mai bună protecţie a drepturilor omului şi în concordanţă cu dispoziţiile Convenţiei ONU din 1984 împotriva torturii şi a altor pedepse sau tratamente crude, inumane sau degradante.

Relele tratamente, tortura, practicile inumane sau degradante sunt intezise în Austria, probele obţinute prin oricare dintre aceste mijloace sau altele asemănătoare neputând fi administrate în procedura judiciară.  


Constituţia Austriei nu face referire la tortură, tratamente crude, inumane sau degradante sau la pedepsele aplicate, pentru asemenea practici.
Utilizarea probelor obţinute prin rele tratamente şi tortură în procesul penal

Adoptarea Legii privind reforma procedurii penale şi modificarea Codului de procedură penală, care au intrat în vigoare de la 1 ianuarie 2008, au produs schimbări majore şi explicite în privinţa protecţiei drepturilor omului, materializate în introducerea, în normele de reglementare, a următoarelor prevederi:

i) interzicerea utilizării declaraţiilor care au fost obţinute prin folosirea torturii, actelor de cruzime, tratamentelor degradante sau inumane, constrângerii, înşelăciunii sau a altor metode inadmisibile de interogare, în detrimentul persoanei acuzate (Secţiunea 166 (1) din Codul de procedură penală);
ii) obligarea instanţelor de a raporta imediat şi ex officio procurorului, cazurile în care probele se presupun a fi fost obţinute prin metode ilegale (Secţiunea 100 (2) din Codul de procedură penală);
iii) celeritatea procedurii penale, în mod special când acuzatul se află în stare de reţinere (Secţiunea 9 din Codul de procedură penală) şi dreptul persoanei acuzate de a formula o moţiune pentru întreruperea procedurilor judiciare, dacă probele nu justifică temeinic continuarea acestor proceduri (Secţiunea 108 (2) din Codul de procedură penală).

Utilizarea altor probe obţinute ilegal
Dacă, pentru a obţine o probă, o parte încalcă o dispoziţie de drept penal care protejează drepturile şi libertăţile fundamentale ale omului (de exemplu vătămare corporală, răpire, constrângerea unui martor să depună mărturie), proba astfel obţinută este inadmisibilă şi nu este acceptată de instanţă. 

În cazul unui proces civil, dacă există dubii referitoare la comiterea sau nu a unei fapte de natură penală pentru obţinerea de probe, instanţa poate întrerupe procedurile civile până la pronunţarea unei hotărâri finale în procedurile penale. Dacă fapta penală comisă pentru a obţine proba nu încalcă drepturile şi libertăţile fundamentale ale omului, partea în cauză este considerată răspunzătoare penal, iar proba este admisibilă. 

Doar probele obţinute ilegal, prin încălcarea Codului de preocedură penală şi care subminează astfel garantarea adevărului şi a acurateţei hotărârii, sunt inadmisibile.

BELGIA
Cadrul legal de reglementare:

Constituţia

Codul penal

Codul de procedură penală

Incriminarea utilizării torturii

Potrivit art. 23 din Constituţie, fiecare persoană are dreptul la viaţă, în conformitate cu principiul demnităţii umane. 
În iunie 2002, Belgia a adoptat legea prin care s-a introdus în Codul penal prevederea că ordinul superiorului nu poate justifica infracţiunea de tortură sau tratament inuman. 

Utilizarea probelor obţinute prin rele tratamente şi tortură în procesul penal

Potrivit legislaţiei belgiene, probele sunt ilegale nu doar dacă sunt obţinute printr-o acţiune interzisă explicit de Convenţiile internaţionale, cum este cazul torturii, dar şi în situaţia în care sunt încălcate prevederile specifice prevăzute de Codul de procedură penală sau a altor legi. Ilegalitatea probelor priveşte metoda de obţinere, circumstanţele prin care au fost obţinute, modul de prezentare în faţa instanţei.    

Utilizarea probelor obţinute ilegal
Materia nulităţilor, mult timp jurisprudenţială, a fost reglementată prin Legea din 1995, care, de o manieră generală, supune nulităţile în materie penală unor condiţii stricte. Referitor la formele care trebuie respectate în cursul audierii, legea distinge între nulităţile formale sau prevăzute de lege pe care judecătorul trebuie să le constate, dar care sunt puţin numeroase, şi nulităţile materiale, care nu sunt prevăzute de lege şi pe care judecătorul nu le recunoaşte decât dacă iregularita​tea este gravă. În privinţa formelor care trebuie să fie respectate în cursul fazei premergătoare, art. 359 C.proc.pen. oferă judecătorului diverse alternative: 

-  să declare inadmisibilă acţiunea penală;  

- să excludă proba care a fost ilegal obţinută; 

- să reducă pedeapsa; 
- să lase situaţia neschimbată. 

O situaţia suplimentară de siguranţă este prevăzută de art. 542 din C.proc.pen., instanţa având libertatea de a decide probele prin care ia o hotărâre în cazul respectiv şi probele pe care le discută cu părţile în şedinţă. 
DANEMARCA

Danemarca a ratificat Convenţia împotriva torturii în anul 1987, iar ulterior Protocolul Opţional la Convenţia împotriva torturii, altor cruzimi şi tratamente degradante.

În acest sens, a permis experţilor independenţi ai Organizaţiei Naţiunilor Unite să efectueze vizite periodice în centrele de detenţie, pentru a se asigura de respectarea angajamentelor internaţionale asumate. Aceste vizite sunt concretizate în rapoarte privind progresele înregistrate şi aplicarea prevederilor Convenţiei în dreptul naţional.

În ceea ce priveşte incriminarea în Codul penal danez a torturii, aceasta nu este distinct reglementată, în conformitate cu art.1 din Convenţia împotriva torturii.

Totuşi, introducerea în Codul penal a incriminării torturii constituie o preocupare constantă a Ministerului Justiţiei, care a supus-o dezbaterii Comisiei parlamentare pentru probleme criminale.

FRANŢA

Cadrul legal de reglementare

Codul penal 

Codul de procedură penală

Incriminarea utilizării torturii

Organizaţiile internaţionale au solicitat Franţei să introducă în Codul penal şi Codul de procedură penală distincţia necesară între actele comise de oficiali ai statului în activitatea de cercetare penală sau în alte situaţii şi infracţiunea comisă cu violenţă de alte persoane, care trebuie să fie imprescriptibilă.

Utilizarea probelor obţinute ilegal
Art. 689-2 Cod procedură penală prevede că, prin implementarea Conevţiei împotriva torturii, a tratamentelor crude, inumane sau degradante (1984) în dreptul intern, orice persoană care se face vinovată de tortură, în sensul prevederilor art. 1 din Convenţie, va fi deferită instanţelor de judecată şi îi va fi aplicată o pedeapsă. 
Dreptul francez este unul în care materia nulităţii a fost cel mai des modificată pe cale legislativă. Conform Codului de precedură penală din anul 1959, existau două feluri de nulităţi: 
-  nulităţi textuale (prevăzute de lege); 
- nulităţi substanţiale (neprevăzute de lege, dar referitoare la violarea unei reguli importante). 
Ulterior, pentru a reduce nulităţile, a căror admitere obliga la neînceperea procedurilor, prin revizuirea Codului de procedură penală s-a adăugat un articol care subordona pronunţarea unei nulităţi a probei unei plângeri sau unui prejudiciu dovedit de partea care-l invocă. 
În prezent, sunt aplicabile o serie de prevederi privind câteva nulităţi textuale, interesând în special percheziţiile şi interceptările telefonice ale convorbirilor unui avocat (art. 59 şi art. 100.7 alineatele finale C.proc.pen.); nulităţi substanţiale referitoare la "nesocotirea unei formalităţi substanţiale pre​văzute printr-o dispoziţie a Codului de procedură penală sau orice altă dispoziţie de procedură penală" (art. 171 C.proc.pen.); atât în primul caz cât şi în celă​lalt, judecătorul nu poate constata nulitatea "decât atunci când a avut ca efect lezarea intereselor părţii la care se referă"
. 

În acest cadru este posibil, însă, ca atunci când o probă este invalidată, neutilizarea ei să se întindă şi asupra pro​belor obţinute ulterior
.
Potrivit prevederilor art. 170 C.proc.pen., în cursul investigaţiei, instanţa de instrucţie poate solicita anularea instrumentelor procedurale sau documentelor procedurale ale judecătorului de instrucţie, ale procurorului districtual, părţilor sau martorilor asistenţi.  

Art. 171 menţionează că în situaţia în care se produce o încălcare a prevederilor Codului de procedură penală sau a altor reguli procedurale, care aduc atingere drepturilor părţilor, sancţiunea este nulitatea actelor de procedură.   

În situaţia în care judecătorul apreciază că actele de procedură sunt pasibile de nulitate, se poate adresa instanţei de instrucţie pentru anularea lor, după ce ascultă opinia procurorului districtual şi informează părţile. Dacă procurorul districtual apreciază că actele de procedură sunt lovite de nulitate, acesta se adresează judecătorului de instrucţie care trebuie să informeze instanţa de instrucţie şi părţile în cauză. În situaţia în care una din părţi consideră că actele de procedură sunt lovite de nulitate, aceasta solicită în scris instanţei de instrucţie să ia act de acest lucru. Cererea, sub sancţiunea inadmisibilităţii, trebuie înregistrată la registratura instanţei care investighează cazul.  

Sub sancţiunea inadmisibilităţii, persoana care se află în anchetă judiciară poate invoca nulitatea actelor de procedură în orice moment al cercetărilor, într-o perioadă de 6 luni de când a fost notificat că se află în cercetări judiciare, cu excepţia cazului în care nu a ştiut acest lucru, aceeaşi prevedere aplicându-se şi martorilor asistenţi. 

Potrivit prevederilor art. 174 C.proc.pen., instanţa de instrucţie poate decide dacă nulitatea este aplicabilă întregii proceduri şi documentelor de probă sau doar în parte.   

GERMANIA

Cadrul legal de reglementare

Constituţie

Codul de procedură penală

Potrivit art 1 alin 1 din Constituţie, demnitatea umană este inviolabilă. Respectul şi protecţia acesteia este o datorie a tuturor autorităţilor statului.
Utilizarea probelor obţinute prin rele tratamente şi tortură în procesul penal

Potrivit prevederilor art 136 lit. a C.proc.pen., în Germania sunt interzise o serie de metode de interogatoriu. Astfel,
(1) Libertatea acuzatului de a lua propriile decizii nu va fi stânjenită prin aplicarea de tratamente degradante, prin extenuare, interferenţe fizice, administrarea de droguri, tortură, viclenie sau hipnoză. Coerciţia poate fi utilizată atât cât este permisă de procedura penală. Ameninţarea acuzatului cu diverse măsuri luate împotriva sa sunt interzise de procedura penală;

(2) Măsurile care afectează memoria acuzatului sau capacitatea de a înţelege şi accepta situaţia existentă nu sunt permise;

(3) Interzicerea efectuării actelor menţionate la para. (1) şi (2) se menţine chiar dacă acuzatul consimte să accepte măsurile propuse. Declaraţiile obţinute în aceste condiţii nu pot fi folosite în instanţă împotriva sa, chiar dacă acuzatul este de acord cu acest lucru. 

Utilizarea probelor obţinute ilegal
În ceea ce priveşte dreptul german, art. 136 alin. 3 din Codul de procedură penală interzice în mod expres utilizarea decla​raţiilor obţinute în urma unui interogatoriu condus după metode incorecte. Pe de altă parte, problematica prezentării probei în justiţie este lăsată pe seama jurisprudenţei. 
Potrivit art. 244 alin 3 C.proc.civ., cererea pentru obţinerea şi depunerea de probe se respinge în cazul în care probele sunt inadmisibile. În toate celelalte cazuri, o cerere pentru depunerea de probe poate fi respinsă numai dacă acestea sunt apreciate de instanţă drept cunoscute, inutile, dovedite deja sau irelevante. 

Obţinerea de probe prin citarea unui expert poate fi, de asemenea, respinsă, dacă instanţa dispune ea însăşi de un specialist cu cunoştinţele necesare cazului. Solicitarea de audiere a unui al doilea expert poate fi respinsă atunci când instanţa consideră că fapta a fost deja dovedită de primul expert.  

Solicitarea pentru obţinerea de dovezi de la locul faptei poate fi respinsă de instanţă, dacă se apreciază că inspecţia cu prezenţa judecătorului nu este concludentă pentru stabilirea adevărului.   

Studii de specialitate
 menţionează faptul că principalul criteriu de invalidi​tate este iregularitatea comisă asupra persoanei acuzatului, această iregularitate putând privi fie administrarea probei, fie prezentarea sa în faţa judecătorului, existenţa uneia dintre ele fiind independentă de a celeilalte (de pildă, recoltarea probei de sânge contrar prevederilor legale, de o persoană care nu este medic şi fără ştirea poliţistului sau a celui interesat). 
Când există nereguli doar în privinţa admi​nistrării probei, aceasta poate fi prezentată judecătorului, care dispune dacă o acceptă sau nu. 

Atunci când se poate aduce atingere intereselor acuzatului, se        aplică procedura avertismentului care trebuie acordată, potrivit legii, şi persoanei care urmează să depună mărturie. De exemplu, atenţionarea martorului cu privire la dreptul de a refuza să răspundă atunci când întrebările l-ar expune la riscul unei urmăriri penale, conform art. 55 din C.proc.pen.,                         precum şi avertismentul care trebuie acordat acuzatului în privinţa dreptului de a refuza să răspundă (dreptul la tăcere), în temeiul art. 52 din C.proc.pen. 
În acest fel, dacă prima regulă este prevăzută doar în interesul martorului, astfel încât lipsa avertismentului nu constituie o piedică în calea prezentării mărturiei, cea de-a doua, din contră, îl priveşte pe acuzatul însuşi, astfel încât absenţa avertis​mentului face proba invalidă, adică nesusceptibilă de a fi prezentată tribunalului. 

ITALIA

Cadrul legal de reglementare

Constituţia

Codul penal

Codul de procedură penală

Potrivit prevederilor Constituţiei, art. 13, toate actele de violenţă morală şi fizică asupra unei persoane vor fi pedepsite. 

Utilizarea probelor obţinute ilegal
Codul de procedură penală face referire la inutilizabilitatea probei, invaliditatea probei constituind o regulă generală. Doctrina italiană
 a creat conceptul de invaliditate care cuprinde, pe de o parte, nulităţile relative sau absolute şi, pe de altă parte, inutilizabilitatea, noţiune proprie probei (art. 191 par.1) şi al cărei regim este acelaşi ca în cazul nulităţilor absolute.  Inutilizabilitatea poate fi ridicată din oficiu de către judecător, chiar şi pentru prima dată, în casaţie (instanţa de ultimul grad), fără să fie necesară producerea vreunui prejudiciu vreuneia dintre părţi. 

Potrivit textului art. 191 C.proc.pen., "probele obţinute cu violarea interdicţiilor stabilite prin lege nu pot fi utilizate", iar conform art. 526, „judecăto​rul nu poate utiliza alte probe decât cele care au rezultat, în mod legitim, în urma dezbaterilor”. Judecătorul trebuie să motiveze în scris respingerea probelor.

Cartea a III-a a Codului de procedură penală conţine prevederi privind probele care pot fi acceptate sau respinse de către instanţă. Judecătorul poate decide care probe sunt pertinente şi utile cazului şi care îndeplinesc şi condiţia de admisibilitate. Deşi după modificările Codului de procedură penală se utilizează procedura de obţinere a probelor din dezbateri, judecătorul poate solicita şi alte probe (art 507 C.proc.pen.), dacă s-a încheiat procedura de obţinere a probelor propuse de părţi şi dacă acest lucru este absolut necesar pentru soluţionarea cauzei.   

Marea Britanie

Cadrul legal de reglementare
Criminal Justice Act (1998)

Police and Criminal Evidence Act (1984)

Utilizarea probelor obţinute prin rele tratamente şi tortură în procesul penal

În decembrie 2004, Camera Lorzilor a adoptat o măsură de derogare de la prevederile Anti-terrorism, Crime and Security Act (2001,) prin care se menţionează faptul că Marea Britanie trebuie să respecte prevederile art. 15 din Convenţia împotriva torturii, în materia proceselor penale, în conformitate cu obligaţiile statuate de legile internaţionale. De asemenea, se menţionează faptul că obţinerea declaraţiilor prin tortură este interzisă, ultilizarea unor astfel de probe în instanţă fiind inadmisibilă.  
Potrivit Criminal Justice Act (1998), prin tortură se înţelege fapta unui oficial, indiferent de naţionalitatea sa, care comite intenţionat astfel de acte, în îndeplinirea atribuţiilor sale oficiale. Pedeapsa pentru o astfel de persoană este închisoarea pe viaţă.  

Utilizarea probelor obţinute ilegal
Potrivit art. 76 din Police and Criminal Evidence Act (1984), mărturia acuzatului este respinsă ca probă, dacă anchetatorul nu poate demonstra că aceasta a fost obţinută potrivit procedurii, în mod legal, "mărtu​risirea obţinută prin presiune sau prin orice alt comportament are tendinţa să o facă puţin credibilă". De asemenea, potrivit art. 78 al Legii, tribunalul poate dispune  respingerea unei probe, "dacă se consideră că, ţinând seama de toate circumstanţele în care a fost obţinută, administrarea sa ar genera un prejudiciu pentru echitatea procesului".

 Criteriul legal este acela al subsidiarităţii procedurii, respectiv a corecţiei morale în cerce​tarea probei. În acest cadru, în jurisprudenţa engleză s-a admis deja că o mărtu​risire trebuie să nu fie acceptată în caz de violare a regulilor procedurale privind redactarea de​claraţiilor sau a dreptului la asistenţa de către un avocat, în absenţa acestuia din urmă permiţându-se poliţiei să dispună de o serie de măsuri prin care să convingă un suspect să vorbească despre o anumită faptă. 

Probele utilizate în procedurile judiciare, prin prezentarea unor documente relevante de către părţi, precum şi prin mărturii ale martorilor şi experţilor, trebuie să se supună unor serii de reguli. Instanţa stabileşte un standard de dezvăluire, care prevede ca părţile să ajungă la un nivel rezonabil de prezentare a probelor, care să aibă o contribuţie la elucidarea cauzei şi să nu aducă atingere moralei sau onoarei unei părţi. De asemenea, instanţa trebuie să se convingă de faptul că probele în cauză sunt relevante şi admisibile.

Părţile nu au nevoie de permisiunea instanţei de a cita martori în sprijinul demonstrării solicitărilor lor. Cu toate acestea, partea care doreşte proba cu martori trebuie să prezinte, înainte de începerea dezbaterilor, o declaraţie semnată a acelui martor, care să conţină probele sale, urmând ca acesta să le prezinte, oral, în instanţă. 
Toate mijloacele de probă au aceeaşi putere doveditoare, întrucât instanţa dispune de libertate de apreciere în evaluarea acestora. Singura diferenţă o reprezintă metoda utilizată pentru a obţine probele.

În cazul în care probele nu au fost obţinute în mod legal de către una din părţi, există restricţii pentru folosirea acestora în instanţă. Dacă comunicaţiile trimise prin poştă sau printr-un alt sistem de telecomunicaţii (care include telefoane, faxuri şi e-mail-uri) sunt interceptate ilegal, dovezile cu privire la conţinutul acestora nu pot fi utilizate în instanţă. În caz contrar, o dovadă poate fi admisibilă, chiar dacă acesta a fost obţinută în mod necorespunzător. Instanţa are totuşi competenţa de a dispune excluderea unei probe care în alte condiţii ar fi admisibilă. 
Pentru a dispune în consecinţă, instanţa echilibrează importanţa dovezilor cu gravitatea faptei. În cazul în care circumstanţele nu justifică excluderea probelor, instanţa poate penaliza partea care a acţionat necorespunzător, de exemplu prin plata cheltuielilor de judecată. 

O cerere de excludere a pro​bei poate fi prezentată în timpul procesului, fie la începutul acestuia, fie în momentul în care se discută proba pretinsă a fi nelegală.
OLANDA

Cadrul legal de reglementare:

Constituţia

Codul penal

Potrivit art. 11 din Constituţie, drepturile unei persoane nu pot fi violate  de către o altă persoană.  

Utilizarea probelor obţinute prin rele tratamente şi tortură în procesul penal
Prevederile Convenţiei împotriva torturii au fost implementate la nivel naţional, în cadrul Codului penal, prin adoptarea Legii nr.479/1988
 privind Convenţia împotriva torturii.

Pedepsele prevăzute de Codul penal pentru utilizarea torturii în vederea obţinerii de probe în cadrul proceselor penale pot ajunge şi la închisoare de până la 20 de ani, fiind dispuse în funcţie de gravitatea infracţiunii, de la caz la caz.

Utilizarea probelor obţinute ilegal
Probele ilegale pot fi împărţite în mijloace de probă obţinute în mod ilegal şi în dovezi utilizate ilegal. Faptul că mijloacele de probă sunt obţinute în mod ilegal nu înseamnă, neapărat, că utilizarea acestora este ilegală. Rămâne întotdeauna la latitudinea instanţei să aprecieze dacă, având în vedere circumstanţele cauzei, probele trebuie sau nu să fie considerate ilegale.

POLONIA
Cadrul legal de reglementare

Constituţia

Potrivit art. 40 din Constituţie, nici o persoană nu poate fi subiect de tortură, tratamente inumane ori degradante sau pedeapsă. Aplicarea unei pedepse corporale este interzisă.

Tortura nu este direct incriminată drept infracţiune în cadrul Codului penal şi Codului de procedură penală (potrivit dispoziţiilor art.1 şi 4 par.2 ale Convenţiei împotriva torturii).

Slovacia

Cadrul legal de reglementare

Constituţia

Codul de procedură penală
Utilizarea probelor obţinute prin rele tratamente şi tortură în procesul penal

Potrivit art. 16 din Constituţie, (1) inviolabilitatea unei persoane şi intimitatea sa sunt garantate; (2) nici o persoană nu poate fi torturată şi nu poate fi subiectul unor tratamente crude, inumane sau degradante.  
Potrivit prevederilor Codului de procedură penală, probele obţinute prin metode contrare prevederilor legale, prin ameninţare sau violenţă, nu pot fi folosite în instanţă, cu excepţia cazului când sunt utilizate împotriva persoanei care a săvârşit infracţiunea de ameninţare sau de violenţa. 
Interogatoriul unui acuzat nu trebuie să se bazeze pe metode de coerciţie care să influenţeze declaraţia sau mărturisirea şi trebuie să respecte demnitatea umană a acestuia.
Slovenia

Cadrul legal de reglementare

Constituţia

Codul de procedură penală

Utilizarea probelor obţinute prin rele tratamente şi tortură în procesul penal

Potrivit art. 18 din Constituţie, nici o persoană nu poate fi subiectul unei acţiuni de tortură sau a unor tratamente inumane, degradante sau a unor pedepse. Desfăşurarea de experimente medicale sau ştiinţifice asupra unei persoane, fără consimţământul acesteia, este interzisă.   

Potrivit prevederilor Codului de procedură penală, judecătorul investigator este obligat să aducă la cunoştinţa agentului de poliţie care desfăşoară activităţile de investigaţii preliminare, prin ordin scris, faptul că operaţiunile desfăşurate de acesta trebuie să nu violeze drepturile şi libertăţile cetăţeneşti. Probele culese de un poliţist care încalcă aceste drepturi şi libertăţi sunt inadmisibile. Metodele şi mijloacele speciale operative sunt considerate acte de investigaţii şi pot fi admisibile ca probe în faţa instanţei (art.150-154 C.proc.pen).   
Utilizarea probelor obţinute ilegal

Acţiunile operative speciale de obţinere a probelor: interceptarea şi înregistrarea convorbirilor telefonice, a altor linii de telecomunicaţii, controlarea conturilor bancare sau a corespondenţei, inspecţia sistemelor de calculatoare etc se pot desfăşura cu consimţământul uneia dintre părţile implicate. Aceste măsuri se aplică când există motive bine-întemeiate sau suspiciuni certe că o persoană a comis, comite sau se pregăteşte să comită o infracţiune gravă. Dacă una din aceste acţiuni speciale au loc fără ordinul scris al judecătorului investigator, instanţa are competenţa de a respinge probele obţinute în acest mod.  


Codul de procedură penală prevede sancţiunea nulităţii pentru probele obţinute în mod ilegal.
ROMÂNIA

Utilizarea probelor obţinute ilegal
Potrivit prevederilor art. 64 C.proc.pen., "nu pot fi folosite în proces mijloacele de probă obţinute în mod ilegal". Textul este vag, fiind lăsat, aparent, la nivelul unui principiu, fără nici o consecinţă pro​cesuală concretă şi fără nici o sancţiune
. Cu toate acestea, în virtutea acestui text, pentru a se asigura preeminenţa dreptului în materia pro​belor şi a mijloacelor de probă, se apreciază că nu pot rămâne nesancţionate probele obţinute în mod ilegal
. Astfel, dacă o probă a fost prezentată judecătorului, cu încălca​rea dispoziţiilor procedurale sau dacă o probă admisibilă, în principiu, în faţa acestuia a făcut obiectul unei administrări neconforme, trebuie aplicate unele sancţiuni. Din multitudinea de sancţiuni aplicabile, cea mai importantă şi cea mai eficace este invalidarea probei. 

Regula excluderii mijloacelor de probă neregulate, aşa cum este enunţată de art. 64 alin. 2 C.proc.pen., se fundamentează pe Convenţia europeană a drepturilor omului şi pe principiile generale de drept, având, însă, puţine şanse să fie acceptată de jurisprudenţă, în condiţiile nemodificării cores​punzătoare a art. 197 C.proc.pen., în materia nulităţilor
. Ea este de natură să afec​teze principiul libertăţii probei care este departe de a fi absolut, faţă de enumerarea limitativă a mijloacelor de probă din cuprinsul alin. 1 al art. 64 C.proc.pen.
  Mai mult, atunci când instanţa se găseşte în imposibilitate de a verifica legalitatea mijloacelor de probă sau a condiţiilor în care proba a fost obţinută, ea este ţinută să înlăture această probă, precum şi toate actele care decurg din ea. 

IIegalitatea poate rezulta fie din mijlocul de probă însuşi (de pildă, mărtu​risirea provocată sub efectul torturii), fie de condiţiile în care a fost obţinută sau a fost administrată proba (de pildă, ascultarea convorbirilor telefonice efectuate în cazurile în care legea nu o permite sau proba care nu a fost supusă dezbaterii contradictorii)
. În acest fel, ar putea fi excluse probele inadmisibile fie datorită condiţiilor în care ele au fost obţinute, fie datorită condiţiilor în care ele au fost administrate. 

Din categoria probelor inadmisibile prin natura lor, se menţionează:

- mărturisirea obţinută în urma utilizării violenţei şi îndeosebi a torturii sau a tratamentelor inumane ori degradante, expres prohibite de art. 3 al Convenţiei europene a drepturilor omului  şi de art. 68 alin. 1 C.proc.pen.;

- proba ob​ţinută prin violarea dreptului la tăcere (de pildă, informaţiile obţinute sub pre​siunea ameninţării cu sancţiunile penale); 

- utilizarea narco-analizei sau a hipnozei în privinţa unui inculpat; 

- recurgerea la poligraf în anchetele penale. 
Din categoria probelor inadmisibile datorită condiţiilor în care au fost obţinute, se menţionează: 

- provocarea poliţieneasc - probele referitoare la o infracţiune care a fost comisă în urma unei provocări poliţieneşti sunt excluse. În acest fel, dacă provocarea este stabilită de către judecătorul de fond, aceasta viciază iremediabil urmările, întrucât declaraţia obţinută în urma unei provocări este urmarea acţiunii ilegale a agentu​lui autorităţii şi nu poate servi drept bază legală unei urmăriri sau unei condam​nări, chiar dacă priveşte infracţiuni anterioare celei care a fost determinată prin provocare
; 

- probele obţinute cu violarea secretului profesional; 

- ascultările sau interceptarea comunicaţiilor şi a telecomunicaţiilor private efectuate cu încălcarea dispoziţiilor legale; 

- percheziţiile ilegal dispuse şi executate cu violarea domiciliului. 
De asemenea, din categoria probelor inadmisibile datorită condiţiilor în care sunt administrate, fac parte cele furnizate prin declaraţiile ano​nime ale martorilor, cu încălcarea condiţiilor prevăzute în art. 861-864 C.proc.pen. 
În prezent, stadiul actual al procedurii, chiar dacă ar permite o judecată separată, eventual într-o procedură preliminară, înainte de abordarea fondului cauzei, în modalitatea rezolvării chestiunilor incidente (art. 302 alin. 1 C.proc.pen.), aceasta nu are eficienţă în absenţa unei soluţii procesuale adecvate. Imposibilitatea folosirii mijloacelor de probă ilegale nu se integrează nici în cazurile de achitare şi nici în cele de încetare a procesului penal, menţionate la art. 11 pct. 2 lit. a şi b şi art. 10 C.proc.pen
. De aceea, de lege lata, unica modalitate de valorificare a excepţiei privind nelegalitatea mijloacelor de probă obţinute rămâne aceea a dezbaterilor, potrivit prevederilor art. 340 C.proc.pen., când excepţia se pune în discuţia procurorului şi părţilor, fie din oficiu, fie la cererea procurorului şi a părţilor,  urmând ca apoi instanţa penală să dispună asupra ei cu ocazia deliberării şi luării hotărârii, după regulile prevăzute de art. 343 C.proc.pen. În acest sens, art. 356 alin; 1 lit. c C.proc.pen. prevede expres că expunerea, ca parte componentă a hotărârii prin care instanţa penală soluţionează fondul cauzei, trebuie să cuprindă, printre altele, "analiza probelor care au servit ca temei pentru soluţionarea laturii penale a cauzei, cât şi a celor care au fost înlăturate (...)".
 

Statele Unite ale Americii

Cadrul legal de reglementare

Constituţie

Codul de procedură penală
Federal Rules of Evidence
Utilizarea probelor obţinute prin rele tratamente şi tortură în procesul penal

Potrivit Codului de procedură penală, tortura este interzisă în SUA. Admisibilitatea probelor obţinute pentru utilizarea în instanţă este supusă principiilor enunţate de legislaţia în vigoare (§ 3482 din C.proc.pen). Mărturiile sunt acceptate doar dacă sunt date în mod voluntar de către persoana anchetată.   

Utilizarea probelor obţinute ilegal
Sistemul judiciar american respectă normele privind sarcina probelor prevăzute de Federal Rules of Evidence, care a intrat în vigoare la 1 decembrie 2008.  

Potrivit art. 105, admisibilitatea probelor este limitată. În situaţia în care o probă este admisibilă pentru una din părţi, dar nu este admisibilă şi pentru cealaltă parte, instanţa poate să limiteze folosirea probei la scopul său iniţial. Prin folosirea unei probe nu se poate aduce un prejudiciu unei părţi, aceasta nu trebuie să fie confuză şi să-i inducă în eroare pe juraţi.

O probă relevantă este considerată acea probă care poate demonstra producerea unui fapt sau poate lămuri o serie de aspecte din care rezultă că este mai mult decât probabil că acea faptă s-a produs. Toate probele trebuie corelate cu contextul procesual în care au fost solicitate.  

Potrivit art. 104, problemele preliminare privind calificarea unei persoane de a fi martor, existenţa unor privilegii, admisibilitatea probelor rămân în sarcina instanţei. Relevanţa probei este condiţionată de îndeplinirea condiţiilor de fapt solicitate de instanţă. 

Art. 402 prevede faptul că toate probele sunt admisibile, cu excepţia celor care sunt interzise de Constituţie, de legile adoptate de Congres, precum şi de regulile impuse de Curtea Supremă a SUA. 

Astfel, legislaţia americană prevede o serie de restricţii privind utilizarea probelor în următoarele situaţii:

- refuzul de acordare a vizei; - documentele militare; - procedura falimentului; - interceptarea neautorizată a sistemelor de telecomunicaţii;         - demonstrarea caracterului unei persoane.

Potrivit art. 611 din Federal Rules of Evidence, instanţa trebuie să exercite un control privind modalitatea de obţinerea a unor declaraţii prin interogatoriu şi să urmărească protecţia martorilor.  

În Statele Unite, dacă iniţial, teoria excluderii probei, construită de Curtea Supremă, era ridicată la nivelul unui principiu general de drept, fundamentându-se pe Amendamente (Bill of rights), putându-se vorbi deci de o consti​tuţionalizare a acestei reguli, după care "o probă neregulată putea fi exclusă ori​când din dezbateri", începând cu anii  ‘70, Curtea Supremă a devenit mai rezervată în privinţa regulii excluderii. Aceasta utilizează două procedee pentru a reduce domeniul excluderii:

 - eroarea nesemnificativă (harmless error); Procedeul este utilizat frecvent în privinţa vio​Iării celui de-al IV-lea Amendament asupra percheziţiilor sau a declaraţiilor făcute de coinculpaţi; 

- buna-credinţă a poliţistului. 
O cerere de excludere a pro​bei poate fi prezentată în timpul procesului, adică fie la începutul acestuia, fie în momentul în care se discută proba pretinsă a fi nelegală. În acest caz, judecă​torul trebuie să decidă, de îndată, printr-o judecată separată, distinctă de judeca​ta de culpabilitate. În SUA, între ancheta preliminară (preliminary examination) şi procesul propriu-zis există o procedură preliminară destinată citirii acuzaţiilor şi cunoaşterii atitudinii acuzatului, îndeosebi dacă acesta pledează vinovat şi dacă înţelege să solicite excluderi de probe. Este vorba de stadiul în care acuzatul ar putea invoca o apărare de excludere (motion to suppress). Potrivit Federal Rules of Evidence, nepre​zentarea în acest moment a cererii de excludere constituie o renunţare la acest drept, renunţare de care instanţa poate totuşi să-I elibereze pe acuzat, care va pu​tea deci să acţioneze şi în timpul judecăţii. În această ipoteză, cererea va da loc, la fel, unei judecăţi separate. 

ANEXĂ

În afară de lista instrumentelor care figurează în partea introductivă a orientărilor, statele membre UE pot, dacă este cazul, să invoce următoarele norme şi principii în contactele lor cu ţările terţe în privinţa torturii şi maltratării. 

– Carta drepturilor fundamentale a Uniunii Europene, în special articolul 4 şi articolul 19 alineatul (2) 

– Declaraţia Naţiunilor Unite privind protecţia tuturor persoanelor împotriva torturii şi a altor pedepse şi tratamente crude, inumane sau degradante 

– Declaraţia Naţiunilor Unite privind eliminarea violenţei împotriva femeilor 

– Convenţia Naţiunilor Unite privind statutul refugiaţilor 

– Declaraţia Naţiunilor Unite privind protecţia tuturor persoanelor împotriva dispariţiilor forţate 

– Principiile Naţiunilor Unite privind prevenirea eficientă a execuţiilor extrajudiciare, arbitrare şi sumare şi privind mijloacele de anchetare eficientă a acestor execuţii 

– Ansamblul de reguli minime ale Naţiunilor Unite pentru tratamentul deţinuţilor 

–  Principiile fundamentale ale Naţiunilor Unite privind tratamentul deţinuţilor 

– Ansamblul de principii ale Naţiunilor Unite pentru protecţia tuturor persoanelor supuse oricărei forme de detenţie sau de încarcerare 

– Regulile minime ale Naţiunilor Unite pentru protecţia minorilor privaţi de libertate 

– Declaraţia principiilor fundamentale de justiţie privind victimele criminalităţii şi ale abuzului de putere, adoptată de Naţiunile Unite 

– Principiile fundamentale ale Naţiunilor Unite privind independenţa magistraturii 

–  Principiile de bază ale Naţiunilor Unite privind rolul Barourilor 

–  Liniile directoare ale Naţiunilor Unite privind rolul procurorilor 

– Regulile minime ale Naţiunilor Unite pentru elaborarea de măsuri neprivative de libertate 

– Codul de conduită al Naţiunilor Unite pentru agenţii de aplicare a legii 

– Principiile de bază ale Naţiunilor Unite privind recurgerea la forţă şi la utilizarea armelor de foc de către agenţii de aplicare a legii 

– Principiile de etică medicală ale Naţiunilor Unite privind rolul personalului medical, în special al medicilor, în protecţia prizonierilor şi a deţinuţilor împotriva torturii şi a altor pedepse sau tratamente crude, inumane sau degradante 

– Principiile fundamentale şi liniile directoare ale Naţiunilor Unite privind dreptul la un recurs efectiv şi la despăgubire 

– Principiile privind mijloacele eficiente de anchetare şi de colectare a probelor privind tortura şi alte pedepse sau tratamente crude, inumane sau degradante (Protocolul de la Istambul), care figurează în anexa Rezoluţiei 2000/43 a Comisiei Drepturilor Omului a Naţiunilor Unite 

– Garanţii privind protecţia drepturilor persoanelor condamnate la pedeapsa capitală (Rezoluţia ECOSOC 1984/50) 

– Declaraţia şi Programul de acţiune de la Viena 

   – Observaţiile generale ale Comitetului Naţiunilor Unite împotriva torturii, în special observaţia generală nr. 1 privind articolul 3 şi observaţia generală nr. 2 privind articolul 2 

– Observaţiile generale ale Comitetului pentru drepturile omului, în special observaţia generală nr. 20 privind articolul 7, observaţia generală nr. 21 privind articolul 10 şi observaţia generală nr. 29 privind articolul 4 din Pactul internaţional privind drepturile civile şi politice 

– Recomandările Generale nr. 12, 14 şi 19 ale Comitetului pentru eliminarea discriminării împotriva femeilor 

– Carta africană a drepturilor omului şi popoarelor 

– Carta africană a drepturilor şi bunăstării copilului 

– Convenţia americană privind drepturile omului 

– Convenţia interamericană privind prevenirea şi pedepsirea torturii 

– Convenţia interamericană privind dispariţia forţată a persoanelor 

– Convenţia interamericană privind prevenirea, pedepsirea şi eradicarea violenţei împotriva femeilor 

– Recomandările Comitetului de Miniştri al Consiliului Europei: 

nr. R (87) 3 privind regulile europene pentru penitenciare 

nr. R (98) 7 privind aspectele etice şi organizaţionale ale asistenţei medicale în penitenciare 

nr. R (99) 3 privind armonizarea regulilor în materie de autopsie medico-legală 

nr. R (99) 22 privind suprapopularea în penitenciare şi creşterea populaţiei carcerale 

nr. R (00) 19 privind rolul parchetelor în sistemul de justiţie penală 

nr. R (00) 21 privind libertatea de a exercita profesia de avocat 

nr. R (01) 10 privind un cod deontologic european al poliţiei 

nr. R (03) 05 privind măsurile de detenţie în cazul solicitanţilor de azil 

nr. R (03) 17 privind punerea în aplicare 
nr. R (03) 20 cu privire la noi metode de abordare a problemei delincvenţei juvenile şi la rolul justiţiei juvenile 

nr. R (03) 22 privind eliberarea condiţionată 

nr. R (03) 23 privind modul în care administraţia penitenciarelor gestionează situaţia condamnaţilor la pedeapsa capitală şi a altor condamnaţi la închisoare pe termen lung 

nr. R (04) 10 privind protecţia drepturilor omului şi demnitatea persoanelor care suferă de tulburări psihice 

nr. R (05) 9 privind protecţia martorilor şi a colaboratorilor justiţiei 

nr. R (06) 2 privind regulile europene pentru penitenciare 

nr. R (06) 6 privind persoanele strămutate în interiorul ţării 

nr. R (06) 8 privind asistenţa acordată victimelor criminalităţii 

– Regulamentul privind comerţul cu echipamente de tortură din 27 iunie 2005. 

– Codul de conduită al Uniunii Europene privind exporturile de arme 

� Acest sistem scoate în evidenţă importanţa rolului judecătorului, care determină nuIităţile substanţiale şi care, în toate cazurile, apreciază in concreto dacă există un prejudiciu. 


� Cu privire la această chestiune, sunt cunoscute trei sisteme: 


- sistemul extinderii invalidităţii unei probe asupra probelor ulterioare (aplicabil în Statele Unite, Canada, Olanda, Belgia şi Italia), conform teoriei "fruits of the poisonous tree";


- sistemul limitării invalidităţii unei probe doar la acea probă (Germania şi Japonia);


- sistemul liberei aprecieri a judecătorului în ceea ce priveşte extinderea invalidităţii unei probe, cum este cazul Franţei, în care art. 174 alin. 2 C.proc.pen. prevede că instanţa de instrucţie decide dacă anularea trebuie să fie limitată la toate sau la o parte din actele sau piesele procedurii viciate sau să se întindă şi la procedura ulte�rioară, integral sau parţial, după caz, sau al Angliei, după jurisprudenţa căreia, atunci când un indiciu a fost descoperit printr-un mijloc de probă nelegal, judecătorul poate să-I excludă, fundamentându-se pe art. 78 din Police and  Criminal Evi�dence Act (1984), care autorizează tribunalul să elimine o probă a cărei obţinere ar avea un efect prejudiciabil pentru echitatea procesului. 


� A se vedea P. Hunerfeld, în La preuve en procédure penale comparé, rapport allemand, în "Revue internationale de droit penal", 1992, p. 77. 


� Paolo Tonini, Lineamenti di diritto processuale penale, Giuffre Editore, Milano, 2004, p. 106 şi urm.. 


� http://www.wihl.nl/finals/Netherlands/NL.L-IM.Act%20to%20Implement%20the%20Torture%20Convention.988.pdf


� Gheorghiţă Mateuţ „O noutate pentru procedura penală română: invaIidarea probelor obţinute în mod ilegal”, Revista „Dreptul” nr. 7/2004, p.133


� Legea nu explică ce se înţelege prin sintagma "mijloacele de probă obţinute în mod ilegal", folosită de art. 64 alin. 2 C.proc.pen. În absenţa unei definiţii, ar putea fi considerate ca obţinute în mod ilegal acele mijloace de probă care au fost obţinute nu numai printr-un act care a fost expres interzis de lege, ci şi printr-un act care este ireconciliabil cu regu�lile substanţiale ale procedurii penale sau cu principiile generale de drept (A se vedea, în acest sens, Alain De Nauw, Les regles d'exclusion relatives á la preuve en procédure penale belge, în "Revue de droit penal et de criminologie", 1990, p. 707-709; Renri-D. Bosly, La regularite de la preuve en matiere penale, în "Journal des tribunaux", nr. 5621, 15 februarie 1992, p. 122; J. Buisson, La legalite dans l'administration de la preuve penale, în "Procedures", Editions du Juris-Classeur, Chronique, p. 3 şi urm.; Cour de cassation belge, 13 mai 1986, în "Revue de droit penal et de cri�minologie" nr. 11/1986, p. 905-909). 


� Gheorghiţă Mateuţ, op.cit.


� În alte sisteme juridice, cum este, de pildă, cel belgian, principiul este acela al libertăţii absolute a mijloacelor de probă, ele fiind enumerate doar enunţiativ în art. 154 C.instr.criminaIă. A se vedea J. M. Franchimont, A. Jacobs şi A. Masset, .Manuel de procedure penale, Liege, Collection scientifique de la Faculté de droit de Liege et Jeune Barreu de Liege, 1989, p. 744-747. 


� A se vedea: C. de Valkeneer, La tromperie dans l'administration de la preuve penale, Larcier, Bruxelles, 2000, p. 81-91; F. Kuty, L 'exigence de loyaute dans la recherche de la preuve lega le, note sous Cour miI. 18 decembre 1997, în "Revue de droit penal et de criminologie", 1999, p.254-268. 


� C. de Valkeneer, La comparie dans I'administration de la preuve pénale, Larcier, Bruxelles, 2000, p. 266-297. 


� Gheorghiţă Mateuţ, op.cit.


� ibidem

